【J臣研究所】嘉應喝彩體力能力兼備
2024年04月16日 22:30
東網電視
更多新聞短片
剛周日過後又有網友讚小弟揀初出馬準繩度高,老實講,筆者唔係天生獨具慧眼,相馬能力絕對係年月之中浸出嚟,還記得廿年前入行,手執排位刨兩日就扮晒專家,到十年八載前才真正落心機研究吓一隻馬長相腳法,到依家更幫馬主入貨,其實唔同階段加埋累積嘅經驗先至有今日功力,絕無取巧,學習過程本身係一種樂趣,馬迷不妨從各方面睇吓賽馬是甚麼。
先揀第6場,「嘉應喝彩」季初一出即勝,本以為會扶搖直上,但搏多兩三場進度未如理想且曾缺課,不過一來處4歲大熟期,畀佢抖一抖成長仲好,二來季中好多馬都用咗力,對呢啲本身有能力又體力足嘅馬就特別有利,埋門幾個大閘愈試愈好,對手唔強可以贏。「時間寶」本來以為佢贏馬嗰場水準一般,但其後睇番又唔係,今場快馬唔算多,慎防突襲。「鄉村樂韻」點計都唔應該跑短,今場擺潘頓又係例熱,最多拖腳。「南區旺」似有啲進步,磅輕預佢一席。
另一重心揀第8場,「勇進齊心」上場慢步速外疊爆贏絕非符碌,雖然末段內閃壓到隻「銀進」,但就算並排鬥衝都唔蝕底,有分頭可以再追。「銀進」上場如非全條直路冇位應該已贏,谷草1650米合發揮,一定要再買。「武林至尊」當銳,但今季已搏得多,而且潘頓又會順走外疊,唔一定穩陣。「都靈勇士」難得今次檔位轉好,肯定砌到盡。